Diari Oficial de la Generalitat Valenciana


Sumari del DOGV 9346, del 24-05-2022 (2022/4446)

RESOLUCIÓ de 18 de maig de 2022, del vicepresident executiu de l'Agència Valenciana de la Innovació, per la qual es dona publicitat a la convocatòria d'una borsa d'ocupació temporal extraordinària com a procés de selecció per a la cobertura d'un lloc d'auditor o auditora interns, del grup professional A.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9346

Data del DOGV
:   24-05-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/4446


Data del document
:   18-05-2022

Organisme emissor
:   Agència Valenciana de la Innovació

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 18 de maig de 2022, del vicepresident executiu de l'Agència Valenciana de la Innovació, per la qual es dona publicitat a la convocatòria d'una borsa d'ocupació temporal extraordinària com a procés de selecció per a la cobertura d'un lloc d'auditor o auditora interns, del grup professional A. [2022/4446]  
L'Agència Valenciana de la Innovació, d'ara en avant AVI, és una entitat de dret públic adscrita a la Conselleria d'Innovació, Universitats, Ciència i Societat Digital, amb personalitat jurídica pròpia. Està integrada en el Sector Públic Instrumental de la Generalitat, de conformitat amb el que es disposa en l'article 155 de la Llei 1/2015, de 6 de febrer, d'hisenda pública, del sector públic instrumental i de subvencions. Va ser creada per la Llei de la Generalitat Valenciana 1/2017, d'1 de febrer (DOGV 08.02.2017), i es regeix pel seu propi Reglament aprovat pel Decret 106/2017, de 28 de juliol, del Consell, (DOGV 04.08.2017), modificat pel Decret 190/2020, de 20 de novembre, del Consell (DOGV 24.11.2020).  
El resultat de les proves selectives convocades mitjançant la Resolució de 17 de maig de 2021, del vicepresident executiu de l'Agència Valenciana de la Innovació, per la qual es donava publicitat a la «convocatòria 1/2021, de proves selectives per a la provisió definitiva d'un lloc de treball d'auditor o auditora interns, torn lliure general, corresponents a l'oferta d'ocupació pública de 2019 per al personal laboral de l'Agència Valenciana de la Innovació» (DOGV 24.05.2021), ha sigut que cap de les persones aspirants presentades ha superat la prova selectiva, per la qual cosa la plaça ha quedat vacant. Constituïda la borsa d'ocupació resultant d'aquest procés selectiu per l'única persona que complia els requisits per a això, la plaça convocada continua vacant en renunciar de forma justificada a la seua cobertura mitjançant comunicació formal a l'AVI.  
A conseqüència de tot això, i de la necessitat de dotar l'entitat de mitjans que permeten donar una resposta eficaç a aquesta contingència mentre es produeix una nova convocatòria de prova selectiva per a la seua provisió definitiva, la constitució d'una nova borsa d'ocupació temporal extraordinària per al lloc d'auditor/a intern/a és una eficaç eina de necessària utilització en matèria de gestió de recursos humans per a la contractació temporal.  
De conformitat amb el que s'estableix en l'apartat DX.04.6.8. del VI Acord de la Comissió de Diàleg Social del Sector Públic Instrumental de la Generalitat, relatiu a criteris generals d'aplicació a les ofertes d'ocupació pública i les seues convocatòries, a les borses d'ocupació temporal, així, com als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, en el sector públic instrumental de la Generalitat (publicat per la Resolució de 27 d'abril de 2022, del conseller d'Hisenda i Model Econòmic, DOGV 02.05.2022), en absència de borses ordinàries, que són aquelles resultants dels processos de selecció convocats en el desenvolupament de l'oferta d'ocupació pública ordinària, es podran constituir borses extraordinàries resultants de la convocatòria de processos de selecció mitjançant la realització de proves i de baremació de mèrits.  
Per tant, fins que es porte a cap un nou procés de selecció en desenvolupament de la corresponent oferta d'ocupació pública, resulta necessari convocar aquesta borsa d'ocupació temporal extraordinària per a atendre les necessitats temporals d'auditoria interna.  
La present convocatòria ha sigut aprovada pel Consell de Direcció de l'AVI, en data 4 de maig de 2022, conformement a l'exigit per l'article 9 j) de la Llei 1/2017, d'1 de febrer, de creació d'aquesta Agència, negociada amb les organitzacions sindicals més representatives.  
  
Per tot això, d'acord amb el que es disposa en la normativa vigent en matèria de cobertura temporal de llocs de treball, en el II Conveni Col·lectiu del Personal Laboral a Servei de l'Administració Autonòmica, en el citat VI Acord de la C omissió de Diàleg Social del Sector Públic Instrumental de la Generalitat, així com en tot allò que s'haja incorporat a aquest Acord VI pel III Acord d'aquella Comissió, relatiu a criteris generals d'aplicació a la constitució i funcionament de les borses d'ocupació temporal en el sector públic instrumental de la Generalitat i, d'acord amb el que s'estableix en l'article 25.4 del Reglament orgànic i funcional de l'AVI, aprovat pel Decret 106/2017, de 28 de juliol, del Consell, que estableix que la selecció de personal laboral temporal es farà mitjançant la constitució de borses d'ocupació temporal mitjançant procediments selectius, i en virtut de la facultat genèrica conferida en l'article 14.1.k de la Llei 1/2017, resolc:  
  
  
Únic  
Publicar en el DOGV i en el portal de transparència de la pàgina web de l'AVI els annexos I i II que contenen les bases i el temari, respectivament, de la convocatòria d'una borsa d'ocupació temporal extraordinària com a procés de selecció per a la cobertura de:  
?Lloc número 1 de l'RLT de l'AVI, auditor/a intern/a, grup professional A. Classificat A-28 E050. Naturalesa laboral.  
  
Alacant, 18 de maig de 2022.- El vicepresident executiu de l'Agència Valenciana de la Innovació: Andrés García Reche.  
  
  
ANNEX I  
Bases de la convocatòria de la borsa d'ocupació temporal extraordinària per al lloc d'auditor/a intern/a  
  
Primer. Objecte  
La present convocatòria té per objecte constituir una borsa d'ocupació temporal extraordinària com a procés de selecció per a la cobertura d'un lloc d'auditor/a intern/a, amb la finalitat de cobrir la necessitat existent en l'Agència Valenciana de la Innovació (d'ara en avant AVI) en matèria d'auditoria interna, conforme al que es disposa en l'apartat LT.23.7.5 del VI Acord de la Comissió de Diàleg Social del Sector Públic Instrumental de la Generalitat relatiu a criteris generals d'aplicació a les ofertes d'ocupació pública i les seues convocatòries, a les borses d'ocupació temporal, així, com als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, en el sector públic instrumental de la Generalitat, mitjançant la contractació laboral temporal, mentre es duga a terme un nou procés de selecció en el desenvolupament de la pròxima oferta d'ocupació pública, prevista en l'apartat HJ.89.3.3 del citat Acord VI.  
  
Segon. Àmbit d'aplicació  
La present convocatòria estableix els criteris que han de servir per a la constitució i funcionament de la borsa d'ocupació temporal per a la selecció i contractació del lloc d'auditor/a intern/a que figura en la relació de llocs de treball (RLT) de l'AVI i que s'identifica en el següent apartat tercer, lloc situat conforme a aquesta RLT en la localitat de València.  
  
Tercer. Identificació del lloc convocat: denominació. Classificació.  
  
- Denominació: auditor/a intern/a.  
- Classificació: grup professional A. A28-E050.  
- Naturalesa: laboral.  
- Forma de provisió del lloc: concurs.  
- El procediment de selecció per a confeccionar aquesta borsa d'ocupació per a l'acompliment temporal del lloc convocat és el concurs oposició, això és, és una primera fase de realització de proves selectives (oposició) i posteriorment, una altra, de baremació de mèrits (concurs).  
  
  
Quart. Requisits d'accés a aquesta convocatòria  
1. Per a perfeccionar l'admissió a aquest procediment de selecció, les persones aspirants hauran de complir els requisits següents:  
a) Nacionalitat: tindre la nacionalitat espanyola o d'un estat membre de la Unió Europea o d'algun estat al qual siga aplicable la llibertat de circulació de treballadors. Independentment de la seua nacionalitat, el cònjuge de les i els espanyols i de les persones nacionals d'altres estats membres de la Unió Europea, i quan així ho preveja el corresponent tractat, el cònjuge dels nacionals d'algun estat en els quals siga aplicable la llibertat de circulació dels treballadors, sempre que no estiguen separats de dret. Així mateix, i amb les mateixes condicions que els cònjuges, podran participar els descendents i els del seu cònjuge, menors de vint-i-un anys o majors d'aquesta edat que visquen a les seues expenses.  
  
b) Edat: tindre almenys 16 anys i no excedir, si és el cas, de l'edat màxima de jubilació forçosa.  
c) Requisits de formació: estar en possessió del títol universitari oficial de llicenciatura, enginyeria, arquitectura o equivalent, o bé títol universitari oficial de grau que, d'acord amb els plans vigents, habilita per a exercir les activitats de caràcter professional relacionades amb les funcions assenyalades en el lloc.  
d) Posseir les capacitats i aptituds físiques i psíquiques que siguen necessàries per a l'acompliment de les corresponents funcions o tasques.  
  
e) Habilitació: no trobar-se inhabilitat per sentència ferma o a conseqüència d'haver sigut acomiadat disciplinàriament de manera procedent, per a exercir funcions similars a les pròpies de la categoria professional a la qual es pretén accedir. Tractant-se de persones nacionals d'altres estats, no trobar-se inhabilitat o en situació equivalent ni haver sigut sotmés a sanció disciplinària o equivalent que impedisca en els mateixos termes en el seu Estat l'accés a l'ocupació pública.  
2. Forma d'acreditació dels requisits:  
A l'inici del procediment, la possessió de cadascun dels requisits exigibles serà objecte de declaració responsable per les persones aspirants, que s'emplenarà en un apartat de la sol·licitud d'inscripció que es posarà a la disposició dels aspirants en la pàgina web https://innoavi.es/treballa-amb-nosaltres/.  
Completat el procediment selectiu, a la persona aspirant que siga nomenada des de la borsa constituïda per a la seua incorporació se li sol·licitarà que acredite estar en possessió efectiva dels requisits que comunicà a l'inici del procediment, sense perjudici que aquesta acreditació puga ser sol·licitada en qualsevol moment del procés.  
Els requisits hauran d'haver sigut obtinguts amb anterioritat a la data de finalització del termini de presentació de sol·licituds i mantindre's durant tot el procés selectiu i el període de permanència en la borsa.  
Si en qualsevol moment posterior a l'aprovació de la llista d'aspirants que han superat la fase de proves selectives, fins i tot una vegada haja finalitzat el procés selectiu, s'adverteix inexactitud o falsedat en les sol·licituds o en la documentació aportada per la persona interessada, si és el cas, aquesta es considerarà defecte irreparable, es resoldrà amb la seua exclusió en el procediment, sense perjudici de les mesures legals que corresponga adoptar.  
  
Cinqué. Òrgan tècnic de selecció i comissió de seguiment  
L'execució del procediment selectiu i l'avaluació de les proves i mèrits de les i els aspirants correspon a l'òrgan tècnic de selecció (OTS), compost per quatre membres designats per resolució de la sotssecretaria de la conselleria d'adscripció de l'AVI, que actuaran sotmesos a les causes generals d'abstenció i recusació contingudes en els articles 23 i 24 de la Llei 40/2015, d'1 d'octubre, de règim jurídic del sector públic.  
Només un d'ells podrà ser personal en servei de l'AVI. Aquest membre exercirà les funcions de secretària o secretari, amb veu, però sense vot. Tot això a fi d'evitar conflictes d'interessos amb les i els aspirants. La resta del personal serà designat d'entre aquell personal de la Generalitat i el seu sector públic instrumental o d'altres administracions públiques que ocupen places els requisits de formació de les quals i funcions assignades siguen equivalents o similars a aquells establits per a les places objecte de la convocatòria.  
Només en el cas que la sotssecretaria de la conselleria d'adscripció de l'AVI acredite la impossibilitat material de portar a efecte aquesta composició, i una vegada negociada amb la representació legal de les treballadores i els treballadors, podrà nomenar-se excepcionalment personal de l'entitat convocant com a membre d'aquest òrgan. En absència de regulació expressa, serà aplicable el règim de funcionament dels òrgans col·legiats regulats en la referida Llei 40/2015.  
  
En tot cas, els membres de l'OTS no podran haver fet tasques de preparació d'aspirants en els cinc anys anteriors a la publicació de la corresponent convocatòria.  
D'altra banda, es constituirà una comissió de seguiment específica per a aquesta borsa d'ocupació temporal, que estarà formada de manera paritària per representants de l'AVI i dels representants de les organitzacions sindicals més representatives, que seran nomenats pel vicepresident executiu de l'AVI.  
El vicepresident executiu de l'AVI nomenarà directament les persones integrants de la comissió que han d'actuar en representació de l'AVI i, a proposta dels representants legals de les treballadores i treballadors de l'AVI a les persones que han d'actuar en el seu nom, en tots dos casos tant titulars com suplents, designant d'entre els primers els qui han d'exercir les funcions de presidència i secretaria.  
  
La comissió tindrà caràcter d'òrgan de seguiment de la constitució i funcionament de la borsa, així com de fòrum tècnic de participació sindical, sense perjudici de les competències atribuïdes legalment als fòrums de negociació col·lectiva.  
A la comissió de seguiment li correspondrà:  
- Comprovar els mèrits del personal aspirant en el procés de constitució de la borsa.  
- Sol·licitar, en cas que així es justifique com a necessari, el certificat de capacitats a l'efecte de demanda d'ocupació.  
- Conéixer l'estat de la borsa quan així ho sol·licite qualsevol dels seus membres.  
- Informar sobre qualsevol qüestió relacionada amb la seua comesa, a proposta de l'AVI o de les organitzacions sindicals representades en la Comissió, així com de l'OTS.  
- Les restants que se citen en la present convocatòria.  
Per a complir amb la seua comesa, la Comissió podrà recaptar i obtindre la informació pertinent de l'AVI.  
A l'efecte de la vàlida constitució de la Comissió, així com de l'adopció d'acords en aquells assumptes que requerisquen la majoria de vot, i qualsevol que siga el nombre de membres que actuen en representació de l'AVI, aquesta disposarà d'un nombre de vots igual al de les organitzacions sindicals, i la persona titular de la presidència exercirà el vot diriment en cas d'empat. Correspon a la presidència de la Comissió la facultat de convocar reunions i fixar l'ordre del dia, per decisió pròpia o a proposta de qualsevol dels seus membres en el termini de set dies hàbils des de la recepció de la sol·licitud.  
Per a la resta de qüestions de funcionament s'aplicaran, d'igual manera que per a l'OTS, les regles previstes per al funcionament dels òrgans col·legiats en la citada Llei 40/2015.  
  
Sisé. Sol·licituds i termini de presentació  
1. El termini de presentació de sol·licituds serà de 10 dies hàbils, comptats a partir de l'endemà de la publicació de la convocatòria en el Diari Oficial de la Generalitat Valenciana.  
2. Les sol·licituds es presentaran per via electrònica, a aquest efecte és necessari estar registrat per a l'ús del sistema d'identificació i signatura electrònica Go@rb, o posseir un certificat digital de signatura electrònica o DNIe.  
Haurà d'emplenar-se el formulari en format PDF que es posarà a la disposició dels aspirants en la web https://innoavi.es/treballa-amb-nosaltres/, que serà signat electrònicament per la/l'aspirant, i es registrarà electrònicament a través del tràmit Z - Sol·licitud general d'iniciació i tramitació telemàtica de procediments de l'Agència Valenciana d'Innovació (AVI), l'enllaç de la qual és:  
https://www.gva.es/es/inicio/procedimientos'id\_proc=19704&version=xarxa  
dirigit als Serveis Centrals, i especificant la matèria «Borsa d'ocupació temporal extraordinària».  
El domicili, correu electrònic i telèfon/s de contacte que s'hagen recollit en la sol·licitud es consideraran els únics vàlids, a l'efecte de notificacions i per a la crida en la contractació, sent responsabilitat exclusiva del sol·licitant tant els errors en la consignació com la no-comunicació de qualsevol canvi de domicili i/o telèfon de contacte. Aquestes comunicacions es realitzaran obligatòriament mitjançant correu electrònic d'actualització d'aquestes dades dirigit a kriovci.dstukpupr@dbb.jot.vh.  
En un dels apartats del formulari de sol·licitud, la persona aspirant procedirà igualment a emplenar la declaració responsable a través de la qual donarà fe d'estar en possessió de cadascun dels requisits exigibles per a l'accés.  
A través de la mateixa declaració cada aspirant es compromet, des de l'inici del procediment, a proporcionar informació veraç en totes les seues fases. Qualsevol desviació en la veracitat de la informació proporcionada per l'aspirant implicarà la seua separació permanent del procediment, sense excloure l'adopció de les mesures legals que foren aplicables.  
Una vegada registrada electrònicament la sol·licitud degudament signada, la plataforma de tramitació telemàtica de la Generalitat generarà un justificant de registre d'entrada amb un número de registre, que ha de conservar-se.  
3. Aspirants amb diversitat funcional i mesures d'adaptació.  
Les persones amb diversitat funcional que sol·liciten mesures d'adaptació per a la realització de les proves hauran d'assenyalar en la sol·licitud d'inscripció el tipus de diversitat funcional: (F) Física, (P) Psíquica, o (S) Sensorial. Així mateix, podran sol·licitar les mesures d'adaptació que necessiten d'acord amb la classificació següent:  
a) Eliminació de barreres arquitectòniques o taula adaptada a la cadira de rodes.  
b) Ampliació del temps de duració de la prova.  
c) Augment de la grandària dels caràcters del qüestionari, per dificultat de visió.  
d) Necessitat d'intèrpret, a causa de sordesa.  
e) Sistema braille d'escriptura, o ajuda d'una persona per invident.  
  
f) Unes altres, especificant quines.  
La comissió de seguiment podrà, segons el seu criteri i en qualsevol moment del procediment, sol·licitar als qui així ho hagen comunicat l'acreditació de la condició de diversitat funcional mitjançant un dictamen tècnic facultatiu emés per l'òrgan competent.  
En tot cas i de manera independent, els qui resulten seleccionats hauran de presentar, al final del procés o en qualsevol altre moment del seu desenvolupament si així se'ls requereix, certificat d'estar en possessió de la capacitat funcional necessària, tant física com psíquica o sensorial, per a exercir les tasques corresponents al lloc objecte de la corresponent convocatòria.  
4. Protecció de dades personals.  
La participació en la present convocatòria comportarà el tractament de dades de caràcter personal, per part de l'AVI, de conformitat amb el que es disposa en la Llei orgànica 3/2018, de 5 de desembre, de protecció de dades personals i garantia dels drets digitals i el Reglament (UE) 2016/679 del Parlament Europeu i del Consell, de 27 d'abril de 2016.  
  
Les persones interessades poden exercir els drets següents:  
a) Dret de sol·licitar l'accés a les seues dades personals, la rectificació o supressió d'aquests, limitació del seu tractament, oposició i portabilitat de les dades contactant amb aquesta Agència a través del correu electrònic: ogfs.moa@agd.em o per mitjà de correu ordinari, així com personant-se en algun dels centres de treball de l'entitat: (Rambla Méndez Núñez, 41 € 03331 Alacant) o (plaça de l'Ajuntament, 6 - 46226 València).  
b) Reclamació davant l'Agència Espanyola de Protecció de Dades. Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant l'Agència Espanyola de Protecció de Dades, a través de la seu electrònica accessible de la pàgina web https://www.aepd.es/  
Les persones sol·licitants podran contactar amb qui ostente la titularitat de la Delegació de Protecció de Dades de la Generalitat Valenciana, a través de correu electrònic: dbe@xsq.tu o en la següent adreça postal: passeig de l'Albereda, número 16, 46205 València.  
Totes les dades personals que l'AVI haja de recaptar per a poder portar a terme aquest procés s'integraran en fitxers que seran tractats per a aquests fins i en l'àmbit de les competències legalment atribuïdes a l'AVI, i seran conservats, adoptant les adequades mesures de seguretat per a la seua protecció, mentre siguen necessaris per a completar els procediments en el curs dels quals van ser sol·licitats.  
5. Resolució de consultes.  
Qualsevol qüestió o pregunta relacionada amb la convocatòria podrà ser objecte de consulta en siyirpu.ejgxbpojm@xke.gtd.lv.  
La presentació de la sol·licitud implica l'acceptació de tot el que es disposa en aquesta convocatòria.  
  
Seté. Admissió de les persones aspirants  
Finalitzat el termini d'inscripció l'OTS publicarà en la pàgina web de l'AVI https://innoavi.es/treballa-amb-nosaltres/ la relació provisional de les persones aspirants admeses i excloses, indicant en aquest últim cas, la causa d'exclusió i concedirà un termini de deu dies hàbils, comptats a partir del següent de la seua publicació perquè les persones interessades puguen al·legar el que estimen oportú i aportar la corresponent documentació justificativa.  
Una vegada l'OTS examine les al·legacions i proves aportades, publicarà en la pàgina web citada en el paràgraf anterior la relació definitiva de les persones aspirants admeses, i la relació de persones excloses, si n'hi haguera, indicant en aquest últim cas, la causa d'exclusió.  
  
Huité. Procediment de selecció  
El procediment de selecció serà el de concurs oposició. La fase d'oposició constarà de dues proves, de caràcter obligatori i eliminatori, i la fase de concurs d'una baremació de mèrits, de caràcter obligatori.  
  
1. Fase d'oposició. Proves selectives  
La puntuació a obtindre en la fase de les proves constituirà el 60 % de la puntuació final. Aquesta fase tindrà caràcter eliminatori i consistirà en la realització de dues proves obligatòries, que es realitzaran el mateix dia, sent la primera d'aquestes eliminatòria respecte de la segona, referides als continguts de l'annex II.  
- Primer exercici. Teòric sobre el temari íntegre de l'annex II amb el format de prova objectiva d'elecció d'ítems múltiples o tipus test, en el qual es formularan 40 preguntes tipus test. Puntuació màxima: 40 punts. Duració màxima: 45 minuts. Per a poder superar-lo serà necessari obtindre, almenys, 20 punts.  
- Segon exercici. Teoricopràctic sobre el temari íntegre de l'annex II amb el format de prova objectiva d'elecció d'ítems múltiples o tipus test, en el qual es formularan 10 preguntes tipus test sobre aquest temari. Puntuació màxima: 20 punts. Duració màxima: 1.30 minuts. Per a poder superar-ho serà necessari obtindre, almenys, 10 punts.  
  
El segon exercici li serà corregit únicament a les persones aspirants que superen el primer exercici.  
La fase de proves selectives tindrà una valoració màxima de 60 punts. Per a poder superar aquesta fase els aspirants hauran de superar el primer exercici amb una puntuació mínima de 20 punts i el segon amb una puntuació mínima de 10 punts.  
El nivell de coneixements mínims exigits per a aconseguir els 30 punts en l'exercici serà contestar el 50 % de respostes correctes netes en cadascuna de les dues proves selectives.  
Les contestacions errònies es valoraran negativament amb una penalització equivalent a un terç del valor de cada contestació correcta i les contestacions en blanc ni puntuen ni penalitzen.  
La fórmula de correcció serà: respostes correctes netes = nre. d'encerts - (nre. d'errors/3).  
Establides les respostes correctes netes es convertiran en puntuacions finals mitjançant una distribució proporcional.  
En cas de no superar la fase de proves selectives no es pertocarà la baremació dels mèrits.  
Quedaran perdudes en el seu dret les persones admeses quan no es personen en els llocs de celebració de les proves una vegada iniciades aquestes o per la inassistència a aquestes, encara que siga degut a causes justificades.  
La data, hora i lloc de celebració de les proves selectives OTS publicarà amb, almenys, deu dies hàbils d'antelació mitjançant anunci en la pàgina web de la https://innoavi.es/treballa-amb-nosaltres/.  
  
Les persones aspirants acreditaran la seua identitat mitjançant la presentació del seu Document Nacional d'Identitat original per a poder realitzar aquestes proves.  
Les persones admeses hauran d'observar en tot moment les instruccions dels membres de la Comissió de Seguiment, de l'OTS, o del personal ajudant durant la celebració de les proves, amb vista a l'adequat desenvolupament d'aquestes.  
Qualsevol alteració en el normal desenvolupament de les proves, per part d'una persona aspirant, quedarà reflectida en l'acta corresponent, i podrà continuar l'exercici amb caràcter condicional, fins que resolga l'OTS sobre l'incident.  
L'OTS, adoptarà les mesures necessàries que garantisquen l'anonimat en la valoració de les proves selectives i seran anul·lades aquelles que contingueren alguna marca que poguera identificar la seua autoria.  
2. Fase de concurs. Baremació de mèrits.  
Només podran participar en la fase de baremació de mèrits les persones que hagen superat la fase d'oposició.  
La puntuació de la fase de concurs constituirà el 40 % de la puntuació final, distribuint-se de la manera següent:  
a) Experiència professional: màxim 20 punts.  
Es valorarà l'experiència professional de les persones participants d'acord amb el barem següent:  
i) Per ostentar la condició d'auditor/a de comptes d'acord amb la Llei 22/2015, de 20 de juliol, d'auditoria de comptes i normativa de desplegament, 7,5 punts. La mateixa puntuació obtindran els empleats públics, titulats superiors, la formació i les funcions dels quals es corresponguen amb l'auditoria de comptes del sector públic, o que examinen i valoren la situació financera i patrimonial d'entitats financeres o asseguradores, i que hagen sigut seleccionats com a empleats públics mitjançant oposició o mitjançant altres proves selectives establides a aquest efecte que permeten constatar la formació teòrica i aptitud necessària per a l'exercici de la funció d'auditoria interna.  
La puntuació obtinguda per tindre aquesta condició podrà ser sumada a l'experiència que s'assenyala en els paràgrafs següents, i la certificació la realitzarà l'entitat o organisme d'origen, fent constar tant les funcions exercides com el procediment de selecció.  
ii. Per treballs realitzats en l'AVI, en llocs classificats en el mateix grup professional amb funcions d'auditor/a intern/a, a raó de 0,40 punts per cada mes complet de servei en actiu.  
iii. Per treballs realitzats en l'administració de la Generalitat i en el Sector Públic Instrumental de la Generalitat, o en qualssevol administracions públiques i el seu respectiu sector públic instrumental, en les Corts o en institucions de la Generalitat esmentades en l'article 20.3 de l'Estatut d'Autonomia de la Comunitat Valenciana o els seus homòlegs en altres administracions públiques en llocs classificats en el mateix grup professional amb funcions d'auditor/a intern/a, a raó de 0,30 punts per mes complet de serveis en actiu.  
iv. Per treballs realitzats en el sector privat, en treballs per compte d'altri, autònoms i professionals, en llocs amb les funcions d'auditor/a intern/a, a raó de 0,20 punts per mes complet de serveis en actiu.  
  
En cap cas es valorarà l'experiència professional obtinguda en l'acompliment de llocs de treball reservat al personal eventual, regulat en l'article 20 de la Llei 4/2021, de 16 d'abril, de la funció pública valenciana.  
L'acreditació de l'experiència professional es realitzarà de la manera següent:  
L'experiència professional s'acreditarà sempre mitjançant contracte de treball i certificat de vida laboral que acredite haver cotitzat a la Seguretat Social durant tot el temps que s'al·legue en el grup de cotització de la categoria laboral corresponent, que és el grup de cotització 1. També, en el seu cas, certificació oficial de l'òrgan competent de l'Administració pública o de l'entitat del Sector Públic Instrumental o ens públic de què es tracte.  
En el cas de treballadors per compte d'altri el contracte de treball haurà d'especificar la categoria i s'acompanyarà de la certificació de l'empresa de les funcions desenvolupades, quan aquestes no puguen deduir-se dels termes del contracte, sense que s'admeta contradicció entre tots dos documents.  
Per al supòsit de professionals i autònoms, llicència fiscal o IAE on s'acrediten el o els epígrafs corresponents a la categoria convocada, així com certificació o vida laboral que acredite haver cotitzat a la Seguretat Social durant tot el temps que s'al·legue. Quan siga procedent, i en substitució d'aquests documents, s'aportarà certificació oficial que acredite haver cotitzat en el règim especial o la mutualitat corresponent.  
  
En tot cas la puntuació màxima a aconseguir, per experiència, no podrà superar els 20 punts.  
b) Formació: màxim 20 punts.  
b.1. Valencià: màxim 6 punts.  
El coneixement del valencià es valorarà fins a un màxim de 6 punts, amb acreditació prèvia d'estar en possessió del certificat expedit o homologat per la Junta Qualificadora de Coneixements de Valencià, la Comissió Interuniversitària d'Estandardització de Coneixements de Valencià (CIEACOVA) o l'Escola Oficial d'Idiomes (EOI), conformement a la següent escala:  
Nivells Puntuació  
A1 0.50  
A2 (oral) 0,90  
B1 (elemental) 2,21  
B2 3,60  
C1 (mitjà) 5,01  
C2 (superior) 6,00  
  
  
Es puntuarà únicament el nivell més alt de coneixements de  
valencià que es posseïsca.  
b.2. Idiomes comunitaris: màxim de 6 punts.  
Es valorarà fins a 6 punts el coneixement de les llengües oficials i cooficials de la Unió Europea, diferents de la llengua espanyola segons els nivells especificats en la taula adjunta.  
El coneixement de cada idioma comunitari es valorarà conforme a les puntuacions per curs o la seua equivalència si es tracta de cicles de l'Escola Oficial d'Idiomes, o de nivells o certificats segons el Marc Europeu Comú de Referència (nivell bàsic, nivell intermedi i nivell avançat), conformement a l'escala que es detalla en la taula adjunta al present punt.  
La valoració del coneixement de cadascun dels idiomes comunitaris aportats es concretarà en un sol valor, no acumulatiu, corresponent al nivell més alt de certificació obtingut. En cap es valoraran de manera acumulativa els altres nivells o cursos completats per a aquella mateixa llengua.  
Les equivalències entre els ensenyaments regulats pel Reial decret 967/1988, de 2 de setembre, i les regulades pels reials decrets 944/2003 i 1629/2006, de 29 de desembre (Llei orgànica 2/2006, de 3 de maig), i per la disposició final 1a del Decret 138/2014, de 29 d'agost (Llei orgànica 8/2013, de 9 de desembre), són les que es detallen en la taula següent:  
  
b.3. Titulació acadèmica: màxim 7,5 punts.  
Per la possessió de títols acadèmics oficials iguals o superiors a l'exigit en la convocatòria excloent el necessari per a l'accés, relacionats amb l'acompliment propi de les funcions del lloc, fins a un màxim de 7,5 punts a raó de:  
- Títol de màster oficial d'especialització de postgrau (d'almenys 90 crèdits ECTS), o segona llicenciatura o grau, 3 punts.  
- Títol de màster oficial d'especialització de postgrau de menys de 90 crèdits ECTS, 2,25 punts.  
- Grau de doctor, 4,5 punts.  
En el cas dels màsters oficials d'especialització de postgrau, s'aportarà certificació de la institució que els haja expedit, en el qual s'indicaran els crèdits totals cursats en aquest. Si s'ha cursat a l'estranger, s'aportarà certificat d'homologació per l'autoritat educativa espanyola.  
  
Només es puntuarà el títol o títols de major nivell, entenent-se compreses en aquest aquelles altres titulacions necessàriament prèvies per a l'obtenció del de nivell superior.  
En cap cas es puntuaran els cursos pertanyents a la carrera universitària, cursos o màsters d'adaptació pedagògica, cursos de doctorat, diplomes d'estudis avançats (doctorat), i els de diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
  
b.4. Formació complementària: màxim 7,5 punts  
Es valoraran els cursos de formació i perfeccionament, el contingut dels quals estiga relacionat amb les funcions de la plaça que es convoca, de duració igual o superior a 15 hores, que hagen sigut cursats per la persona aspirant i que hagen sigut convocats o homologats per qualsevol centre o organisme públic de formació, conformement a la següent escala:  
- De 100 o més hores: 0,40 punts.  
- De 75 o més hores: 0,375 punts.  
- De 50 o més hores: 0,30 punts.  
- De 25 o més hores: 0,225 punts.  
- De 15 o més hores, 0,15 punts.  
Així mateix, es valoraran els títols propis de les universitats, relacionats amb les funcions de la plaça que es convoca, de 60 crèdits o més: 1,5 punts.  
En cap cas es puntuaran els cursos pertanyents a la carrera universitària, cursos o màsters d'adaptació pedagògica, cursos de doctorat, diplomes d'estudis avançats (doctorat), i els de diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
  
  
Nové. Publicitat de la relació d'aspirants que han superat la fase d'oposició  
Finalitzada la realització de les dues proves escrites de selecció, l'OTS publicarà en la pàgina web de l'AVI https://innoavi.es/treballa-amb-nosaltres/, la qualificació provisional obtinguda. El segon exercici únicament serà corregit i qualificat a les persones aspirants que hagen obtingut almenys un 50 % de respostes netes encertades en el primer. Una vegada publicades les qualificacions provisionals de totes dues proves, es concedirà un termini de cinc dies hàbils a partir de l'endemà de la publicació perquè formulen les al·legacions que estimen convenients aportant, si és el cas, la corresponent documentació justificativa.  
Una vegada l'OTS examine les al·legacions i proves aportades, publicarà en la pàgina web de l'AVI la qualificació definitiva de les persones aspirants presentades a la fase d'oposició per ordre de puntuació, diferenciant els que passen a ser valorats en la fase de concurs per superar la qualificació mínima exigida de la fase d'oposició.  
  
Desé. Baremació dels mèrits en la fase de concurs i la seua publicitat, així com de la relació de persones aspirants que conformen la borsa  
  
Una vegada conclosa la fase d'oposició amb la realització i qualificació definitiva de les proves selectives, i per a aquelles persones aspirants que hagen obtingut almenys un 50 % de respostes netes encertades en les dues proves d'aquella fase, es procedirà a la fase de baremació de mèrits.  
S'obrirà un termini de cinc dies hàbils comptats a partir de l'endemà de la publicació en la web de l'AVI de la qualificació definitiva de la primera fase, per a presentar els mèrits a baremar.  
Les certificacions dels mèrits seran aportades mitjançant còpies simples.  
La presentació dels mèrits es realitzarà a través del tràmit Z - Sol·licitud general d'iniciació i tramitació telemàtica de procediments de l'Agència Valenciana d'Innovació (AVI), l'enllaç de la qual és:  
  
https://www.gva.es/es/inicio/procedimientos'id\_proc=19440&version=xarxa  
Qualsevol mèrit no acreditat de la manera establida en la present resolució no serà valorat. Els mèrits susceptibles de baremació hauran d'haver sigut obtinguts amb anterioritat a la data de finalització del termini de presentació de sol·licituds i mantindre's durant tot el procés selectiu i el període de permanència en la borsa. El còmput per a baremar els mèrits prendrà en consideració els obtinguts en la data de l'últim dia de presentació de sol·licituds.  
Les persones aspirants presentaran còpia dels documents següents:  
  
- Certificació del títol acadèmic exigible en la convocatòria o certificació acadèmica que acredite haver realitzat tots els estudis per a l'obtenció del títol. En el cas de titulacions obtingudes a l'estranger, fotocòpia compulsada de la credencial que acredite l'homologació que corresponga.  
- Certificacions que acrediten els mèrits  
Conclòs aquest termini, i prèviament la posada a la disposició dels mèrits presentats a la Comissió de Seguiment per a la seua comprovació, l'OTS avaluarà aquests mèrits i es publicarà en la web https://innoavi.es/treballa-amb-nosaltres/ la relació amb la qualificació provisional de la baremació de mèrits de les persones aspirants que han accedit a aquesta fase de concurs, concedint un termini de cinc dies hàbils, comptats a partir de l'endemà de la seua publicació perquè les persones interessades puguen al·legar el que estimen oportú aportant la corresponent documentació justificativa.  
Una vegada l'OTS examine les al·legacions i proves aportades, publicarà en aquesta pàgina web la relació amb la qualificació definitiva de la baremació de mèrits de les persones aspirants que han accedit a aquesta fase de concurs.  
A continuació, l'OTS procedirà en la citada web a publicar la relació de les persones que conformen la borsa convocada, per puntuació de major a menor sumant les qualificacions de les fases d'oposició i concurs.  
Els casos d'empat es dirimiran de la manera següent: s'atendrà, en primer lloc, a la major puntuació final obtinguda després de les dues proves selectives de la fase d'oposició i, en cas de persistir l'empat es dirimirà per la major puntuació obtinguda en els diferents apartats del barem del concurs, pel mateix ordre en què figuren relacionats. En cas de mantindre's l'empat s'atendrà, en tercer lloc, en favor de la persona amb diversitat funcional i si l'empat es produeix entre aquestes persones es triarà a qui tinga acreditat o major percentatge de discapacitat. Si encara persistira l'empat, aquest es dirimirà per ordre alfabètic del primer cognom de les persones aspirants empatades, iniciant-se el citat ordre per la lletra que resulte de l'últim sorteig que s'haja celebrat en la data de finalització del termini de presentació de sol·licituds d'aquesta convocatòria.  
La mera inclusió en la borsa de treball no garantirà en cap cas la contractació per part de l'AVI, si no concorren els supòsits de fet necessaris per a això previstos en aquesta convocatòria.  
  
Onzé. Crides i gestió dels nomenaments de personal temporal  
  
Una vegada publicada la relació definitiva i ordenada de persones aspirants que passen a formar part de la borsa, l'AVI procedirà a convocar, en funció de la previsió de la cobertura de la plaça convocada, a la persona aspirant integrada en la borsa per ordre de puntuació total.  
  
El nomenament suposarà la formalització d'un contracte laboral que s'efectuarà en relació amb el lloc de treball, d'acord amb les modalitats contractuals i amb les limitacions temporals establides en l'Estatut dels Treballadors o legislació de desplegament en el marc de la relació laboral que unisca cada persona treballadora amb l'AVI.  
El personal estarà subjecte al període de prova establit en el vigent conveni col·lectiu d'aplicació. La falta de superació d'aquest suposarà l'exclusió de la borsa.  
Serà condició prèvia al nomenament l'acreditació dels requisits generals d'accés al sector públic que es van comunicar en l'inici del procediment mitjançant declaració responsable, previstos en l'apartat quart d'aquestes bases. Per a això les persones que siguen notificades per a la seua incorporació aportaran, en el termini de cinc dies hàbils des de la seua crida, de les certificacions següents, aquelles que figuren en el requeriment per ser pertinents:  
- Declaració jurada de no trobar-se inhabilitat per sentència ferma o a conseqüència d'haver sigut acomiadat disciplinàriament de manera procedent, per a exercir funcions similars a les pròpies de la categoria professional a la qual es pretén accedir.  
- Tractant-se de persones nacionals d'altres estats, declaració jurada de no trobar-se inhabilitades o en situació equivalent ni haver sigut sotmeses a sanció disciplinària o equivalent que impedisca en els mateixos termes al seu Estat l'accés a l'ocupació pública.  
- Certificat mèdic acreditatiu de posseir la capacitat física i psíquica necessària per a l'acompliment de les funcions del lloc de treball oferit.  
  
Les persones nomenades a la incorporació que dins del termini indicat i excepte casos de força major, no presentaren la documentació acreditativa o d'aquesta es deduïra que manquen d'algun dels requisits exigits, no podran ser contractades, sense perjudici de la responsabilitat en què pogueren haver incorregut per falsedat en les seues sol·licituds de participació.  
El contracte tindrà les limitacions temporals establides en l'Estatut dels Treballadors o legislació de desenvolupament en el marc de la relació laboral que uneix cada persona treballadora amb la seua entitat.  
  
Dotzé. Renúncies i baixa automàtica en la borsa  
1. La no-acceptació d'una crida sense causa justificada, o la renúncia a aquesta una vegada s'haja pres possessió del lloc a cobrir, suposarà la penalització corresponent en la borsa de treball.  
2. Serà considerada justificació suficient per a renunciar al lloc de treball que se li oferisca, sense decaure en l'ordre de la corresponent borsa, les causes següents:  
a) La incapacitat temporal derivada de malaltia comuna, accident no laboral, accident de treball, malaltia professional i risc d'embaràs durant el temps que dure aquesta.  
b) Quan el lloc es trobe a més de 50 km de distància del municipi on resideix la persona renunciant, excepte quan l'aspirant residisca fora de la Comunitat Valenciana o quan, residint en aquesta, estiguera inscrit en la borsa per a tot el territori de la Comunitat Valenciana i el lloc que se li oferisca radique en una província diferent de la del municipi on tinga la residència.  
c) Quan el lloc oferit tinga una jornada igual o inferior al 50 % respecte de l'ordinària.  
d) En cas de maternitat, si la renúncia de la mare es produeix entre el seté mes d'embaràs i la setzena setmana posterior al part o dihuitena si el part és múltiple.  
e) En els supòsits de conciliació de la vida familiar i laboral, en els termes establits en l'article 130 de la Llei 10/2010, de 9 de juliol, d'ordenació i gestió de la funció pública valenciana.  
f) Ostentar la condició de víctima de violència de gènere o víctima de terrorisme o el personal amb un grau de discapacitat reconeguda incompatible amb el lloc oferit.  
g) Per defunció d'un familiar de primer o segon grau de consanguinitat o afinitat, amb el límit temporal de fins a 5 dies hàbils i per hospitalització, accident o malaltia greu de familiar amb els mateixos graus de parentiu, amb el límit del dia hàbil següent a la finalització de la situació.  
h) Per adopció o acolliment si la renúncia es produeix dins de les setze setmanes posteriors a la resolució judicial o administrativa.  
  
En cas que l'adopció o acolliment siga múltiple, el termini per a la renúncia serà de díhuit setmanes.  
i) Per matrimoni o inscripció com a parella de fet en el Registre Civil, si la renúncia es produeix dins dels 15 dies naturals següents o anteriors a la celebració o inscripció en el citat Registre.  
j) Per privació de llibertat fins que no recaiga sentència ferma condemnatòria.  
k) Per estar laboralment en actiu, siga en l'àmbit públic o privat.  
  
l) Per estar exercint un càrrec públic o estar declarat en serveis especials.  
m) En el cas de personal fix, quan al lloc oferit per «mobilitat funcional» li corresponguen unes retribucions inferiors a l'exercit, sempre que l'interessat renuncie per escrit a ser nomenat en endavant per a llocs amb aquestes retribucions.  
3. Qui al·legue els motius de renúncia justificada exposats en els punts anteriors presentarà la documentació justificativa corresponent en el termini de dos dies hàbils.  
Així mateix, haurà d'acreditar l'extinció del motiu de renúncia en un termini màxim de 10 dies hàbils comptats des de l'extinció.  
4. Comunicada la fi de la causa justificada passarà a la situació de disponible al mes següent de la comunicació.  
5. Es produirà la baixa automàtica en la borsa d'ocupació en els supòsits següents:  
a) Per jubilació, sempre que no prolongue la seua permanència en el servei actiu en els termes previstos en la normativa vigent.  
b) Per falsedat o falta inicial o sobrevinguda d'algun dels requisits exigits o de les circumstàncies al·legades per a la seua inclusió en la borsa.  
c) Per renúncia per tercera vegada injustificadament a la vacant oferida.  
  
Tretzé. Període de vigència de la borsa  
La borsa constituïda com a resultat de la convocatòria prevista en aquesta resolució estarà vigent mentre es constituïsca la borsa d'ocupació resultant del procés de selecció convocat per a aquest lloc en el desenvolupament de l'oferta d'ocupació pública corresponent.  
La constitució d'aquesta nova borsa anul·larà l'existent amb anterioritat per a aquest lloc de treball d'auditor/a intern/a.  
  
Catorzé. Recursos  
La present resolució per la qual s'aprova aquesta convocatòria entrarà en vigor a partir de l'endemà de la seua publicació en el Diari Oficial de la Generalitat Valenciana. Contra aquesta resolució, que posa fi a la via administrativa, d'acord amb el que es preveu en l'article 8.9 de la Llei 1/2017, d'1 de febrer, de la Generalitat, per la qual es crea l'AVI, podrà interposar-se recurs contenciós administratiu davant el jutjat contenciós administratiu corresponent, dins del termini de dos mesos comptats des de l'endemà de la seua publicació, de conformitat amb el que es preveu en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Així mateix, potestativament, podrà interposar-se recurs de reposició davant el mateix òrgan que ha aprovat aquesta convocatòria, el Consell de Direcció de l'AVI, en el termini d'un mes, a comptar des de l'endemà de la seua publicació, d'acord amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques.  
No obstant això, en el cas d'interposar-se recurs de reposició contra aquesta convocatòria, aquest Consell de Direcció delega expressament la seua resolució en el vicepresident executiu de l'AVI, de conformitat amb el que es preveu en l'article 9 de la Llei 40/2015, d'1 d'octubre, de règim jurídic del sector públic.  
  
  
  
ANNEX II  
Temari de la primera prova selectiva  
  
1. Llei 1/2015, de 6 de febrer de la Generalitat, d'hisenda i pública, del sector públic instrumental i de subvencions:  
· Títol I. De l'àmbit d'aplicació i de la Hisenda Pública de la Generalitat.  
· Títol II. Dels pressupostos de la Generalitat:  
· Capítol I. Principis i regles de programació i de gestió pressupostària.  
· Capítol IV. Dels crèdits i les seues modificacions.  
· Capítol VI. De la gestió pressupostària.  
· Títol VI. Del control intern de la gestió economicofinancera efectuada per la Intervenció General de la Generalitat:  
· Capítol IV. De l'auditoria pública.  
· Capítol V. Supervisió contínua.  
· Títol VII. Comptabilitat del sector públic de la Generalitat.  
· Títol IX. Sector públic instrumental de la Generalitat:  
· Capítol I. Dels organismes públics.  
· Títol X. Subvencions.  
2. Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014:  
· Títol preliminar. Disposicions generals:  
· Capítol I. Objecte i àmbit d'aplicació de la Llei.  
· Capítol II. Delimitació dels tipus contractuals:  
· Secció 1a. Delimitació dels tipus contractuals.  
· Llibre primer. Configuració general de la contractació del sector públic i elements estructurals dels contractes:  
· Títol III. Objecte, pressupost base de licitació, valor estimat, preu del contracte i la seua revisió.  
· Llibre segon. Dels contractes de les administracions públiques:  
· Títol I. Disposicions generals:  
· Capítol I. De les actuacions relatives a la contractació de les administracions públiques:  
· Secció 1a. De la preparació dels contractes de les administracions públiques.  
· Secció 2a. De l'adjudicació dels contractes de les administracions públiques.  
3. Llei 39/2015, d'1 d'octubre, del procediment administratiu comú de les administracions públiques:  
· Títol preliminar. Disposicions generals.  
· Títol I. Dels interessats en el procediment.  
· Títol II. De l'activitat de les administracions públiques.  
· Títol III. Dels actes administratius.  
· Títol IV. De les disposicions sobre el procediment administratiu comú.  
· Títol V. De la revisió dels actes en via administrativa.  
4. Llei 40/2015, d'1 d'octubre, de règim jurídic del sector públic:  
  
· Títol preliminar:  
· Capítol I. Disposicions generals.  
· Capítol II. Dels òrgans de les administracions públiques.  
5. Comptabilitat del sector públic de la Generalitat Valenciana. Normes generals, competències en matèria comptable, informació comptable i rendició de comptes.  
6. El Pla general de comptabilitat pública, aprovat segons l'Ordre EHA71037/2010 i normes de desplegament (PGCP): característiques, estructura i contingut. El marc conceptual de la comptabilitat pública en el PGCP: imatge fidel dels comptes anuals, requisits de la informació a incloure en els comptes anuals.  
7. Llei 1/2017, d'1 de febrer, de la Generalitat, per la qual es crea l'Agència Valenciana de la Innovació.  
8. Decret 106/2017, de 28 de juliol, del Consell, pel qual s'aprova el Reglament d'organització i funcionament de l'Agència Valenciana de la Innovació.  
9. Llei orgànica 3/2007, de 22 de març, per a la igualtat efectiva de dones i homes:  
· Títol preliminar. Objecte i àmbit de la Llei.  
· Títol I. El principi d'igualtat i la tutela contra la discriminació.  
  
· Títol II. Polítiques públiques per a la igualtat.  
- Llei 9/2003, de 2 d'abril, de la Generalitat, per a la igualtat entre dones i homes.  
10. Llei 19/2013, de 9 de desembre, de transparència, accés a la informació pública i bon govern:  
· Títol I: Transparència de l'activitat pública.  
- Llei 1/2022, de 13 d'abril, de la Generalitat, de transparència i bon govern de la Comunitat Valenciana.